Sant Antoni torna a portar la tradició als carrers de l'Eliana
13 de Gener de 2025

• En aquesta edició de la Festa Gran de l’hivern la Clavaria compleix 60 anys.

Les tradicionals Festes d'Hivern en honor a Sant Antoni del porquet arriben aquest cap de setmana als carrers de l'Eliana. Les celebracions arrancaran aquest dimecres, a les 18.30 hores, amb el toc de campanes a l'església i la baixada de la imatge del sant a l'altar major, on les veïnes i veïns podran visitar-lo durant la resta de la setmana. El mateix dia a les 19.00 hores s'inaugurarà l'exposició ‘Festa de Sant Antoni: 60 anys de clavaria’, a la plaça del País Valencià.

El dijous 16 a les 17.30 h, la Biblioteca acollirà el contacontes ‘Sant Antoni, el dimoni i altres contes’, a càrrec de Miquel Puig.

Els actes centrals iniciaran el divendres 17 amb l'Entrada del Tronc, una Passejada de Coets dels clavaris acompanyada de la dolçaina i tabal de La Llauradora. A continuació, serà la Cordà Tradicional Infantil a càrrec de la Penya del Coet. Ja entrada la nit, la plaça del País Valencià acollirà la Cordà Tradicional de Sant Antoni, patrimoni de l'Eliana, amb el tir de coets amb la “peça” i altres modalitats antigues i tradicionals com “les canyes”.

L'endemà, dia de la vespra, es durà a terme un homenatge commemoratiu pels 60 anys de la clavaria. Entre altres actes, destaquen el repartiment d'un dels plats gastronòmics més importants de l'hivern com és la ‘Fesolà’, cuinada per Juan Espinosa ‘El Guarda’, el tret de trons, la dansa dels Dimonis o els tradicionals balls valencians. El Gran Correfoc amb la ‘Santantonà’ donarà pas a l'encesa de la foguera, en la qual la ciutadania podrà tornar a compartir a la plaça portant les seues pròpies taules, cadires, graelles, menjar i beguda, com de costum.

El diumenge 19, després de la cercavila dels clavaris acompanyats per la Banda de la Unió Musical l'Eliana (UME) i la Santa Missa, tindrà lloc la Benedicció dels animals i el repartiment dels panets de Sant Antoni. El Corretraca recorrerà els carrers típics de Santa Teresa, Major i Molí, en un acte centenari obert a la participació de veïns i veïnes. Durant tota la vesprada, els Jocs Populars i el berenar de xocolatada i ensaïmades dels forns tradicionals de la localitat per a totes les persones participants tancaran el programa d'activitats.

El regidor de Cultura Festiva, Juan Espinosa, ha convidat elianers i elianeres a conservar les nostres tradicions i gaudir de la programació participant activament en els actes.